ในเดือนนี้ภรรยามีรอบเดือนไวกว่าเดือนที่แล้ว 2 วันแต่รอบเดือนของภรรยากลับมามากกว่าปกติ ทั่วไปแล้วจะมาแค่สองถึงสามวัน แต่ในเดือนนี้ รอบเดือนภรรยามา ครบเจ็ดวันแล้วแต่ยังไม่หมด อยากจะขอคำแนะนำว่าควรทำอย่างไรดี
สวัสดีค่ะ ระยะห่างระหว่างรอบประจำเดือนที่ปกติคือ 21-35 วัน โดยให้นับจากวันแรกของประจำเดือนในรอบก่อน จนถึงก่อนวันแรกของรอบเดือนถัดไป ดังนั้น หากประจำเดือนมาไวกว่าที่คาดการณ์ 2 วัน แต่นับระยะห่างแล้วได้มากกว่า 21 วัน ก็ถือว่ายังเป็นประจำเดือนที่ปกติดีสำหรับระยะเวลาของการมีประจำเดือนมานั้น โดยปกติควรมาไม่เกิน 7 วัน อย่างไรก็ตาม หากมา 7 วันแล้ว แต่ปริมาณได้ลดน้อยลง และหลังจากนี้หากออกแบบกะปริดกะปรอยไปอีก 2-3 วันแล้วหมดไป ก็ไม่ได้ถือว่าผิดปกติอะไรค่ะ แต่หากเลือดที่ออกยังคงมีปริมาณมากเหมือนช่วงวันแรกๆ และยังออกต่อเนื่องไปอีกหลายวัน ก็จะถือว่าผิดปกติ โดยอาจเกิดจาก1. มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม แท้งไม่ครบ เป็นต้น โดยเลือดที่ออกในรอบก่อน ก็อาจไม่ใช่ประจำเดือนก็ได้2. มีมดลูกอักเสบ แต่มักมีอาการปวดท้องน้อยและตกขาวที่ผิดปกติร่วมด้วย3. การทำงานผลิตฮอร์โมนของรังไข่ผิดปกติ4. มีโรคของมดลูก เช่น เนื้องอกมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น5. มีโรคในระบบอื่นๆ เช่น มีภาวะเกร็ดเลือดต่ำ ภาวะไทรอยด์ฮอร์โมนผิดปกติ เป็นต้น6. การใช้ฮอร์โมนบางชนิด เช่น ยาฉีดคุมกำเนิด ยาสตรี สมุนไพรต่างๆ เป็นต้นดังนั้น หากเลือดที่ออกมีปริมาณมาก และยังคงต่อเนื่องไปอีกหลายวัน ก็ควรไปพบแพทย์เฉพาะทางสูติ-นรีแพทย์เพื่อหาสาเหตุและรักษาค่ะ แต่หากมีปริมาณที่ค่อยๆ ลดลงจนหายไป ก็ไม่ได้ผิดปกติอะไร ไม่จำเป็นต้องทำอะไรค่ะ เพียงแค่สังเกตต่อไปว่าประจำเดือนในรอบต่อๆ ไป จะมาเป็นปกติหรือไม่ค่ะ